Leendő elsőseinknek gólyanap - Óvodás foglalkozás az iskolában

Pánti Irén: Gólya, gólya gilice Készítette: Kovács Mária

**1. Irodalom:** versek, mesék a gólyáról

Zelk Zoltán: **Gólya, gólya**

Gólya, gólya, hosszúláb,
hol kezdődik a világ?
– A tó szélén ring a nád,
ott kezdődik a világ...
Gólya, gólya, hosszúláb,
hol ér véget a világ?
– Ha az a tó enni ád,
egy tóból áll a világ.

Osvát Erzsébet : **Gólya**

Kelep! Kelep!-
Kelepel egy gólyapár.
Fészkük felé jó falattal
száll, száll, száll.
Három éhes fiókájuk
csőrét tátva,
Gólyamamát, gólyapapát
Hazavárja.

Mese: **Róka és a gólya animáció** https://www.youtube.com/watch?v=0vrEIBSYeQ0

**2. Természetismeret:** Mit tudunk a gólyáról? Szitakötő: Gólya, gólya gilice c. cikke 46.o.

* A képen a fehér és a fekete gólyát láthatjátok - a fekete gólya nyaka és háta is fekete, csak a hasa fehér. Mindkettő aránylag nagy madár, hosszuk eléri az egy métert. Április közepétől augusztus végéig lehet őket Magyarországon megtalálni, a telet Afrikában töltik..

  

* Ha gólyát szeretnél megpillantani, fészkét a magasban keresd: kéményekre, fák és oszlopok tetejére szokták építeni terjedelmes lakóhelyüket. Ez a védett madár halakat, rovarokat, kétéltűeket, gilisztákat és kis emlősöket eszik.
* A fehér gólya kelepel, a fekete gólya rekedt sziszegést hallat.
* Biztosan hallottátok már azt a hiedelmet, hogy a kisbabát a gólya hozza, vagy a káposztaföldön találják - természetesen egyik sem igaz. Ez a hiedelem az eredete néhány népi játéknak is. Rövid tavaszi mondókákat találtak ki, és ezt mondogatták, amikor meglátták az első gólyát. Ha szerették volna, hogy több gyermek szülessen a családba, akkor ezt énekelték:

|  |
| --- |
| Gólya, gólya, vaslapát, Hozzál nekünk kisbabát! |

**3. Játék:**

Gólyával kapcsolatos népi játék a **Gólya viszi a fiát**. Ebben a játékban két idősebb gyerek úgy fog kezet, hogy egymás csuklójába kapaszkodnak. Ekkor egy kisebb gyerek ráül a karjukra, és addig hordozzák ide-oda, amíg el nem fáradnak. Közben ezt mondogatják:

|  |
| --- |
| Gólya viszi a fiát, hol felveszi, hol leteszi, Viszi, viszi, itt leteszi, hopp!*Egy másik változat:*Gólya viszi a fiát,Arany lepedőbe!*Harmadik változat:*Gólya viszi a fiát,mi meg a kis …...-t (gyerek neve). |

**Jön a gólya!** A gyerekek a békák. Hason fekszenek a szőnyegen, a fejüket a karjukra fektetik, és nem mozdulnak. Kiválasztunk egy gyereket, ő lesz a gólya, aki magasra felhúzott lábakkal lépdeli át a békákat. Aki megmozdul, azt a gólya elkapja és megcsiklandozza. Mielőtt elindul a gólya, hogy ennivalót keressen, a következő versikét mondogatjuk:

Bújj be béka a bokorba,

Erre lépdel most a gólya,

Ha rád talál hosszú csőre,

Nem mégy többet esküvőre.

**Menekülj a gólya elől!** A gyerekek a körben állnak. Ők a békák. Kiválasztunk egy gyereket, ő lesz a gólya, aki fél lábon áll a kör közepén. A következő kis versikét mondják:

Hosszú lábú gólya bácsi,

Mit akar kend vacsorázni?

Békahúst, brekeke,

Ugye bizony jó lenne.

A versike végén a békák ugrálva menekülnek a gólya elől.

**Békák a tóban** Egy nagy kötélből "tavat" alakítunk ki. A gyerekek lesznek a békák, akik a körön kívül szaladgálnak. Ha a játékvezető elkiáltja magát, hogy "jön a gólya!", akkor a gyerekeknek gyorsan be kell futniuk a körbe, vagyis a tóba. A következő jelre indulhat a futkározás tovább.

**Békás tó** A kertben vagy a szabadban egy nagyobb területet jelölünk ki, ez lesz a békás, amiben a gólya sétálgathat majd. A többi gyerek béka lesz, akik a tavon kívül állnak, és kukucskálva ezt mondják:

"Gólya, gólya, berekeke, kell-e békapecsenye?"

Belépnek a tóba, és ott folytatják:

"Itt van már, tessék hát, fogj magadnak egy békát!"

Ekkor a gólyának nagyon gyorsan el kell kapnia egy békát, de mindig csak a kijelölt tóban kaphat el valakit. Akit elkaptak, az lesz a gólya.

**Békakergető** A gyerekek egy nagy kört alkotnak, és mondókával kiszámolják a gólyát:

Hosszú lábú gólya,

Hol jártál azóta,

A tengeri tóba.

Huss!

A gólya megáll fél lábon, a kör közepén, a békák pedig ugrándoznak körülötte.

Béka, béka, berekeke,

Megfognál, ha lehetne.

Ekkor a gólya gyorsan megmozdul, és gyorsan utánanyúl valakinek. Aztán helyet is lehet cserélni.

**4. Rajz**: Rajzolós mondóka - pihenésképpen

Áll egy kis pont magába
Bekerítjük, karikába
Két zsinór lóg le róla
Nono ez még nem a gólya
A tojása kerek, hegyes
Mindjárt itt áll a vén begyes
Hurkapálca hosszú lába
Azzal gázol a mocsárba
Piros csőre hosszú hegyes
Jön a gólya, mindjárt megesz! *(Kész a rajz)* **

**5. Matematika:**

**-** Nyáresti mondóka

1-et mondok, ugrik a béka
2-őt mondok, röppen a héja.
3-at mondok, lépdel a kócsag,
4-et mondok, indul a csónak.
5-öt mondok, úszik a hínár,
6-ot mondok, gágog a gúnár.
7-et mondok, szállnak a gémek,
8-at szólok, készül a fészek.
9 óra álmos a gólya,
10 kis csillag néz le a tóra.

* Melyik a több? A gólya a csőrét a több béka felé tátja. Eszközök: kupakból készült békák, gólyacsőr

**6. Ének:** dalok a gólyáról

- Gólya, gólya, gilice

- Gryllus Vilmos: Kémény tetején kelepel https://www.youtube.com/watch?v=DV8044fuUzE

- Gryllus Vilmos: Gólya https://www.youtube.com/watch?v=P68W1AnGPgE